Diari Oficial de la Generalitat Valenciana


Sumari del DOGV 9310, del 31-03-2022 (2022/2634)

RESOLUCIÓ de 22 de març de 2022, de la Conselleria d'Educació, Cultura i Esport, per la qual s'incoa de nou expedient d'actualització i adaptació de la Secció Primera de l'Inventari general del patrimoni cultural valencià, per a la declaració com a béns d'interés cultural de determinats jaciments radicats en l'àmbit territorial de la Comunitat Valenciana, i se sotmet l'expedient a tràmit d'informació pública.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9310

Data del DOGV
:   31-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2634


Data del document
:   22-03-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 22 de març de 2022, de la Conselleria d'Educació, Cultura i Esport, per la qual s'incoa de nou expedient d'actualització i adaptació de la Secció Primera de l'Inventari general del patrimoni cultural valencià, per a la declaració com a béns d'interés cultural de determinats jaciments radicats en l'àmbit territorial de la Comunitat Valenciana, i se sotmet l'expedient a tràmit d'informació pública. [2022/2634]  
  
Per la Resolució de 15 de novembre de 2016 (DOGV 22.11.2016), de la Conselleria d'Educació, Investigació, Cultura, i Esport, es va incoar expedient per a la primera fase d'actualització i adaptació de la Secció Primera de l'Inventari general del patrimoni cultural valencià, per a la declaració com a béns d'interés cultural de determinats jaciments radicats en l'àmbit territorial de la Comunitat Valenciana, i se sotmet l'expedient incoat a tràmit d'informació pública.  
  
Pel Decret 185/2018, de 19 d'octubre (DOGV 11.01.2019), del Consell, es va concloure el referit procediment, declarant béns d'interés cultural, amb la categoria de zones arqueològiques i paleontològica respectivament, els jaciments que s'hi relacionaven.  
Per la Sentència núm. 383, de 28 de juliol de 2021, de la Secció Primera de la Sala Contenciosa Administrativa del Tribunal Superior de Justícia de la Comunitat Valenciana, es va anul·lar el referit decret del Consell, en estimar-se que havia sigut resolt el procediment d'actualització i adaptació de l'inventari una vegada vençut el termini de vint mesos establit en l'article 27.7 de la Llei 4/1998, d'11 de juny, de la Generalitat Valenciana, del patrimoni cultural valencià.  
El Consell València de Cultura mitjançant escrit de data 3 de novembre de 2021, davant la possible desprotecció en la qual que podrien romandre els jaciments anteriorment declarats, ha sol·licitat expressament que es promoga de nou amb urgència el seu reconeixement patrimonial al màxim nivell.  
La disposició addicional quarta de la Llei 4/1998, d'11 de juny, del patrimoni cultural valencià, estableix que «amb la finalitat d'actualitzar i adaptar a les determinacions d'aquesta llei el reconeixement i la classificació dels béns immobles que hagen comptat amb expedient per a la seua declaració cultural amb anterioritat a l'entrada en vigor de l'esmentada Llei 4/1998, d'11 de juny, la conselleria competent en matèria de cultura, amb informe previ de dues de les institucions consultives de les així reconegudes en l'article 7, elevarà al Consell, per a la seua aprovació per decret, la relació de béns a inscriure en la Secció Primera o secció segona de l'Inventari general del patrimoni cultural valencià, d'acord amb el seu valor cultural i amb la categoria que corresponga».  
A aquest efecte, la Direcció General de Cultura i Patrimoni de la Conselleria d'Educació, Cultura i Esport va procedir en el seu moment a elaborar el corresponent informe proposta que tenia com a principal objectiu culminar els procediments declaratius de determinats béns immobles arqueològics, i un d'ells paleontològic, que incorporaven en si mateixos valors culturals singulars o excepcionals, dins de l'àmbit de la Comunitat Valenciana, i que a més comptaven amb un ampli reconeixement social per la notorietat de la seua implantació en el territori on s'emplaçaven, del qual constituïen referent vertebrador i que, per diferents circumstàncies, es trobaven pendents de la seua inscripció definitiva en la Secció Primera de l'Inventari general del patrimoni cultural valencià.  
En aquesta adaptació de l'Inventari general del patrimoni cultural valencià no es pot obviar el fet que els diferents procediments per a la declaració d'aquests immobles es van incoar i van substanciar conformement a lleis anteriors a la vigent Llei 4/1998, d'11 de juny, del patrimoni cultural valencià, procediments que no preveien a més les noves categories protectores introduïdes en llei valenciana. Per tant, en la inscripció d'aquests béns en la Secció Primera de l'Inventari general del patrimoni cultural valencià, se'ls assigna la categoria que millor s'adequa a la seua naturalesa i valor específic.  
Així mateix, per a fer efectiva la plena aplicació de les mesures de protecció i foment que per als béns d'interés cultural preveu la llei, i en execució d'aquesta, es procedeix a dotar-los del seu corresponent entorn de protecció. Això sense perjudici de la complementació de cada expedient amb les restants determinacions exigides per la Llei 4/1998, d'11 de juny, particularment pel que fa a l'obligació legal dels ajuntaments en els termes municipals dels quals radiquen els jaciments declarats, de redactar els preceptius plans de protecció d'aquests immobles i els seus entorns, a través dels quals podran introduir-se motivadament reajustaments en aquestes delimitacions i la d'incloure'ls en l'ordenació estructural del seu planejament i en els corresponents catàlegs de proteccions amb el grau de protecció adequat al contingut de la Llei 4/1998, d'11 de juny, i a aquest decret d'actualització, competència que haurà d'exercir-se irrenunciablement en el termini d'un any a comptar des de la publicació en el Diari Oficial de la Generalitat Valenciana del decret pel qual es concloga el procediment.  
  
Aquest reconeixement comportarà, per tant, la inscripció definitiva dels béns a què es refereix aquesta en la Secció Primera de l'Inventari general del patrimoni cultural valencià amb assignació dels seus corresponents entorns de protecció.  
Finalment, es procedeix a coordinar les categories protectores dels béns d'interés cultural conformement a les quals van ser classificats aquests immobles amb anterioritat a l'entrada en vigor de la Llei 4/1998, d'11 de juny, per al seu enquadrament en les noves categories que tipifica la llei. A aquest efecte, s'adjunta una taula d'equivalències nominatives d'aplicació general, es detallen aquells béns el canvi de categoria dels quals no se subjecta a aquesta correspondència, definint específicament aquells que, a conseqüència d'aquesta nova assignació, veuran variat el seu règim tutelar.  
En virtut del que s'ha exposat, aquesta Conselleria d'Educació, Cultura i Esport, en l'exercici de competències que li confereix la disposició addicional quarta de Llei 4/1998, d'11 de juny, del patrimoni cultural valencià, i el Reglament orgànic i funcional de la Conselleria d'Educació, Cultura i Esport, aprovat per Decret 173/2020, de 30 d'octubre, del Consell, resol:  
  
Primer  
Declarar caducat el procediment conduent a la primera fase d'actualització i adaptació de la Secció Primera de l'Inventari general del patrimoni cultural valencià, per a la declaració com a béns d'interés cultural de determinats jaciments radicats en l'àmbit territorial de la Comunitat Valenciana que conclogué amb el Decret 185/2018, de 19 d'octubre, del Consell, pel qual es van declarar els jaciments que s'hi relacionen com a béns d'interés cultural, amb la categoria de zones arqueològiques i paleontològica respectivament, en haver sigut anul·lat judicialment aquesta última disposició per expiració del termini legal en la qual hauria d'haver sigut adoptada.  
  
  
Segon  
Incoar de nou expedient d'actualització i adaptació de la Secció Primera de l'Inventari general del patrimoni cultural valencià, pel que fa al patrimoni arqueològic i paleontològic radicat en l'àmbit territorial de la Comunitat Valenciana, incorporant a aquesta els actes i tràmits inicials o preparatoris de l'anterior procediment el contingut dels quals hauria romàs igual si no s'haguera sancionat la seua ineficàcia, sense que aquesta actualització o adaptació tinga caràcter exhaustiu, encomanant la seua tramitació a la Direcció General de Cultura i Patrimoni d'aquesta conselleria.  
A aquest efecte, s'estableixen quatre annexos a la present resolució, que formen part d'aquesta.  
En l'annex primer es relacionen els immobles a inscriure en la Secció Primera de l'Inventari general del patrimoni cultural valencià, amb la categoria que els resulta d'aplicació segons la normativa patrimonial en vigor, introduint en alguns casos les correccions terminològiques oportunes.  
En els annexos segon i tercer s'estableix la normativa de protecció que podrà ser modificada en els instruments d'ordenació individualitzats, l'aprovació urbanística dels quals hauran de promoure preceptivament els ajuntaments en els termes indicats per la Llei 4/1998, d'11 de juny.  
En l'annex quart es descriuen succintament els immobles, s'assenyalen els seus valors culturals, i també s'assignen els corresponents entorns de protecció.  
  
Tercer  
La incoació del procediment d'actualització de l'inventari i establiment de normativa protectora per als jaciments a inscriure en la Secció Primera de l'Inventari general del patrimoni cultural valencià i els seus entorns, ratifica la plena aplicabilitat a aquests del règim tutelar previst en l'article 62.1 de la Llei 4/1998, d'11 de juny, i el que es deriva de la seua inclusió en la Carta Arqueològica de la Comunitat Valenciana, sense perjudici de les alteracions que es deriven de les delimitacions actuals que puguen comportar una modificació puntual en relació amb les anteriorment publicades.  
  
Quart  
Notificar aquesta resolució als ajuntaments d'Almenara, Beniarrés, Benicarló, Borriana, Calp, Alacant, Llíria, Moixent, Nules, Onda, Requena, Riba-roja de Túria, Yátova, Cortes de Pallás, el Campello i Xàbia, en els termes municipals dels quals radiquen els referits jaciments, i també als interessats en el procediment administratiu, advertint-los el règim tutelar que tant per la notorietat de la seua implantació en el territori, com per haver sigut assenyalats expressament en època pretèrita com a béns d'interés cultural de naturalesa arqueològica i paleontològica i figurar inclosos en la Carta Arqueològica de la Comunitat Valenciana, els resulta d'aplicació.  
  
  
Cinqué  
En compliment del que s'estableix en la disposició addicional quarta de la Llei 4/1998, d'11 de juny, demanar informe del Consell Valencià de Cultura i de la Reial Acadèmia de Belles Arts de Sant Carles, perquè si és el cas formulen les objeccions o suggeriments que estimen oportuns en relació amb la proposta d'actualització i adaptació de l'Inventari general del patrimoni cultural valencià que s'eleva a la seua consideració.  
  
Sisé  
Conforme amb el que es preveu en l'article 83 de la Llei 39/2015, d'1 d'octubre, del procediment administratiu comú de les administracions públiques, sotmetre l'expedient incoat a tràmit d'informació pública, a fi que totes les persones que tinguen interés puguen examinar l'expedient durant el termini d'un mes a partir de la publicació d'aquesta resolució en el Diari Oficial de la Generalitat Valenciana. L'expedient estarà a la disposició dels interessats en la Direcció General de Cultura i Patrimoni, Servei de Patrimoni Cultural, de la Conselleria d'Educació, Cultura i Esport, avinguda de la Constitució, número 284, de València.  
  
  
Seté  
Que en compliment del que es disposa en la Llei 4/1998, d'11 de juny, del patrimoni cultural valencià, es notifique aquesta resolució al Registre General de Béns d'Interés Cultural per a l'anotació preventiva.  
  
  
Huité  
Que aquesta resolució amb els seus annexos es publique en el Diari Oficial de la Generalitat Valenciana i en el Boletín Oficial del Estado.  
  
València, 22 de març de 2022.- El conseller d'Educació, Cultura i Esport: Vicent Marzà i Ibáñez.  
  
  
  
  
  
ANNEX II  
Normativa de protecció zones arqueològiques  
  
Article 1. Règim de les zones arqueològiques  
Els jaciments arqueològics: Punt del Cid, Cova de l'Or, Puig de la Nau, Vinarragell, Banys de la Reina, Monravana, Corral de Saus, Benicató, Torrelló, Muela de Arriba, València la Vella, Pico de los Ajos, Illeta dels Banyets i Illeta del Portixol són béns d'interés cultural, amb la categoria de zones arqueològiques i es regiran pel que es disposa en la secció segona del capítol III del títol II de Llei 4/1998, d'11 de juny, del patrimoni cultural valencià, per als béns immobles d'interés cultural, i també pels plans especials, o instruments urbanístics d'anàleg contingut, que s'aproven.  
A fi de preservar la integritat dels béns, no s'autoritzarà cap actuació, quedant prohibits els moviments de terres i excavacions, llevat que per tractar-se d'actuacions amb finalitats científiques justificades o destinades a la tutela i protecció del bé o les d'ús cultural i valorització encaminada a la divulgació i gaudi del bé patrimonial i el seu entorn, siguen compatibles ambientalment.  
Qualsevol actuació que es pretenga realitzar en aquests estarà sotmesa a la prèvia i preceptiva autorització de la direcció general competent en matèria de cultura amb caràcter previ al seu inici i a l'atorgament de llicència municipal si és el cas, quan aquesta resulte preceptiva, sense perjudici de l'íntegra aplicació al referit jaciment del títol III de la Llei 4/1998, d'11 de juny, del patrimoni cultural valencià, i del Decret 107/2017, de 28 juliol, del Consell, pel qual s'aprova el Reglament de regulació de les actuacions arqueològiques en la Comunitat Valenciana.  
  
  
Article 2. Usos permesos  
En l'àmbit delimitat de les zones arqueològiques, els usos permesos seran tots aquells que contribuïsquen a la investigació, la valorització o el gaudi patrimonial del bé.  
En els entorns de protecció, els usos permesos seran els existents en l'actualitat, els usos històrics comuns, els usos compatibles amb la protecció de les restes, i també els establits en el planejament urbanístic dels ajuntaments, condicionats aquests últims a la prèvia intervenció arqueològica prevista en l'article 62 de la Llei 4/1998, d'11 de juny.  
  
En els terrenys agrícoles l'ús podrà ser el mateix que en l'estat actual, amb l'única condició que estarà prohibida la realització de treballs de llaurada a una profunditat superior a trenta centímetres, i també plantar arbres nous o arbustos de tija llarga.  
L'autorització particularitzada d'ús o qualsevol canvi d'ús en l'àmbit delimitat de la zona arqueològica requerirà la prèvia autorització de l'òrgan competent en matèria de cultura.  
  
Article 3. Règim d'intervenció en l'entorn  
Qualsevol intervenció que pretenga realitzar-se en l'entorn de protecció de les zones arqueològiques, excepte les que manifestament manquen de transcendència patrimonial, requerirà la prèvia autorització de la conselleria competent en matèria de cultura. Aquesta autorització s'emetrà aplicant els criteris d'aquesta normativa i els enumerats en els articles 38, 39, 58 i següents de la Llei 4/1998, d'11 de juny. La proposta d'intervenció haurà de definir el seu abast i anar acompanyada de la documentació tècnica oportuna que permeta l'avaluació patrimonial. A més haurà d'especificar la ubicació parcel·lària, i també adjuntar les fotografies que permeten constatar la situació actual i la seua transcendència patrimonial. Transcorregut el termini de tres mesos, la sol·licitud s'entendrà denegada per silenci administratiu.  
Les construccions existents en els entorns de protecció de les zones arqueològiques en àmbits rurals no podran augmentar el seu volum edificat i l'acabat exterior haurà d'atindre's a l'ambient en el qual estan situats.  
Es prohibeixen el magatzematge a l'aire lliure de materials, l'abocament de residus i les senyalitzacions de tipus publicitari. No es considera publicitat a l'efecte d'aquest apartat els indicadors i la retolació d'establiments que siguen identificatius de les marques corporatives i de l'activitat que en aquests es desenvolupe.  
  
  
  
Article 4. Intervencions arqueològiques  
Per a la realització d'intervencions arqueològiques en els jaciments declarats bé d'interés cultural i el seu entorn es requerirà, d'acord amb l'article 20 de l'esmentat Decret 107/2017, de 28 de juliol, la presentació d'un pla general d'investigació que contindrà la descripció detallada dels objectius del pla, les fases d'execució i duració d'aquestes, i també una proposta motivada d'àrea de reserva arqueològica del jaciment, segons el que es disposa en l'article 66 de la Llei 4/1998, d'11 de juny. El pla general d'investigació haurà de ser autoritzat per l'òrgan competent en matèria de cultura. El pla general d'investigació no serà necessari per a les intervencions arqueològiques següents:  
  
  
1. Les que es manifesten com d'urgent realització, tant per motius de conservació i manteniment, com per altres motius, sempre que així es justifique, i la urgència siga corroborada per l'òrgan competent en matèria de cultura.  
2. La documentació gràfica que no implique tècniques analítiques.  
  
Article 5. Pla especial de protecció  
De conformitat amb el que es prescriu en els articles 34.2 i 39.4 de la Llei 4/1998, d'11 de juny, els ajuntaments en els termes dels quals radiquen els jaciments declarats hauran de redactar els corresponents pla especial de protecció en el termini d'un any a comptar des de la publicació d'aquesta actualització en el DOGV.  
Aquesta normativa regirà amb caràcter provisional fins que es redacte el pla especial de protecció del monument i el seu entorn i aquest assolisca validació patrimonial.  
  
  
ANNEX III  
Normativa de protecció zona paleontològica  
  
Article 1. Règim de la zona paleontològica  
El jaciment paleontològic del Porquet 1 és bé d'interés cultural, amb la categoria de zona paleontològica i es regirà pel que es disposa en la secció segona del capítol III del títol II de Llei 4/1998, d'11 de juny, del patrimoni cultural valencià, per als béns immobles d'interés cultural, i també pels plans especials, o instruments urbanístics d'anàleg contingut que si escau s'aproven.  
A fi de preservar la integritat del bé, no s'autoritzarà cap actuació, i quedaran prohibits els moviments de terres i excavacions, llevat que per tractar-se d'actuacions amb finalitats científiques justificades o destinades a la tutela i protecció del bé o les d'ús cultural i valorització encaminada a la divulgació i gaudi del bé patrimonial i el seu entorn, siguen compatibles ambientalment.  
Qualsevol actuació que s'hi pretenga realitzar estarà sotmesa a la prèvia i preceptiva autorització de la direcció general competent en matèria de cultura amb caràcter previ al seu inici i a l'atorgament de llicència municipal si és el cas, quan aquesta resulte preceptiva, sense perjudici de l'íntegra aplicació al referit jaciment del títol III de la Llei 4/1998, d'11 de juny, del patrimoni cultural valencià, i del Decret 107/2017, de 28 juliol, pel qual s'aprova el Reglament de regulació de les actuacions arqueològiques en la Comunitat Valenciana.  
  
  
Article 2. Usos permesos  
En l'àmbit delimitat de la zona paleontològica, els usos permesos seran tots aquells que contribuïsquen a la investigació, la valorització o el gaudi patrimonial del bé. L'autorització particularitzada d'ús o qualsevol canvi d'ús requerirà la prèvia autorització de l'òrgan competent en matèria de cultura.  
Els usos permesos en l'entorn de protecció seran els establits en el planejament urbanístic del municipi condicionat al que determine la intervenció paleontològica prèvia establida en l'article 62 de la Llei 4/1998, d'11 de juny. En qualsevol cas, l'aparició de restes paleontològiques rellevants obligarà a compaginar l'ús amb la completa conservació, valorització i gaudi d'aquests.  
  
Article 3. Règim d'intervenció en l'entorn  
Qualsevol intervenció que pretenga realitzar-se en l'entorn de protecció de la zona paleontològica, excepte les que manifestament manquen de transcendència patrimonial, requerirà la prèvia autorització de la conselleria competent en matèria de cultura. Aquesta autorització s'emetrà aplicant els criteris d'aquesta normativa i en defecte d'això, els enumerats en la Llei 4/1998, d'11 de juny. La proposta d'intervenció haurà de definir el seu abast i anar acompanyada de la documentació tècnica oportuna que permeta l'avaluació patrimonial. A més haurà d'especificar la ubicació parcel·lària, i també adjuntar les fotografies que permeten constatar la situació actual i la seua transcendència patrimonial. Transcorregut el termini de tres mesos, la sol·licitud s'entendrà denegada per silenci administratiu.  
  
Article 4. Pla Especial de protecció  
De conformitat amb el que es prescriu en els articles 34.2 i 39.4 de la Llei 4/1998, d'11 de juny, l'Ajuntament d'Alacant haurà de redactar el corresponent pla especial de protecció en el termini d'un any a comptar des de la publicació d'aquesta actualització en el DOGV.  
Aquesta normativa regirà amb caràcter provisional fins que es redacte el pla especial de protecció del monument i el seu entorn i aquest assolisca validació patrimonial.